Č.: 11251/2015-1000-03335

ŠTATÚT SÚŤAŽE

„TOP výrobok“

Preambula
Účelom tohto štatútu je určiť pravidlá súťaže pre stredné odborné školy, gymnáziá, strediská praktického vyučovania a strediská odbornej praxe (ďalej len „stredné školy“) s názvom  „TOP výrobok“. Pričom pre účely súťaže sa pod pojmom súťažný výrobok rozumie výrobok, ako aj súbor výrobkov tvoriacich funkčný celok, učebná pomôcka alebo model. 

Článok 1
Účel súťaže

Účelom súťaže je oceniť súťažné výrobky zhotovené výlučne žiakmi stredných škôl, pod odborným vedením pedagogických zamestnancov školy, v jednotlivých  kategóriách vyhlásených vyhlasovateľom súťaže. 
	
Článok 2
Vyhlasovateľ a organizátor súťaže 

1.	Vyhlasovateľom súťaže je Ministerstvo hospodárstva SR. 
2.	Organizačným a odborným garantom súťaže (ďalej len „garant súťaže“) je odbor MSP a inovácií Ministerstva hospodárstva SR.

Článok 3
Podmienky účasti v súťaži 

1.	Súťaže sa môžu zúčastniť len vystavujúce, resp. spoluvystavujúce stredné školy  na výstave organizovanej Ministerstvom hospodárstva SR.  

2.	Súťaž je určená pre výrobky zhotovené výlučne žiakmi stredných škôl pod odborným vedením pedagogických zamestnancov školy.  

3.	Súťaž sa organizuje v nasledovných kategóriách:
a)	strojárstvo,
b)	elektrotechnika a energetika,
c)	drevospracujúca výroba,
d)	textil a odevníctvo,
e)	chémia, farmaceutický priemysel, polygrafia, papiernictvo, sklárstvo,
f)	umelecké spracovanie výrobkov.

4.	Stredná škola môže prihlásiť do každej z vyhlásených kategórií len jeden súťažný výrobok. 

5.	Do súťaže nemôžu byť prihlásené súťažné výrobky, ktoré boli prihlásené do súťaže  v predošlých ročníkoch súťaže TOP výrobok. Túto skutočnosť potvrdí riaditeľ strednej školy doloženým čestným vyhlásením.

6.	Podmienkou zaradenia súťažného výrobku do súťaže je predloženie riadne vyplnenej prihlášky, ktorej súčasťou je aj čestné vyhlásenie.

7.	Pre každý ročník súťaže vypracúva garant súťaže propozície súťaže, ktoré obsahujú všetky podrobnosti potrebné pre organizovanie súťaže. Ich súčasťou je prihláška a čestné vyhlásenie. Propozície schvaľuje generálny riaditeľ sekcie priemyslu a obchodu Ministerstva hospodárstva SR.

8.	Zaslaním vyplnenej kompletnej prihlášky na adresu garanta súťaže, súťažiaci potvrdzuje súhlas s podmienkami súťaže.

Článok 4
Proces hodnotenia 

1.	Súťaž „TOP výrobok“ bude riadiť Ústredná hodnotiaca komisia, ktorú vymenuje generálny riaditeľ sekcie priemyslu a obchodu Ministerstva hospodárstva SR.

2.	Výrobky prihlásené do súťaže „TOP výrobok“ v každej kategórii bude hodnotiť trojčlenná hodnotiaca komisia, ktorej predsedu a členov vymenuje predseda organizačného výboru výstavy organizovanej Ministerstvom hospodárstva SR zo zástupcov Ministerstva hospodárstva SR, odborných inštitúcií Ministerstva školstva, vedy, výskumu a športu SR,  profesijných a zamestnávateľských zväzov a združení.

3.	Hodnotiaca komisia bude vymenovaná aj vtedy, ak bude do príslušnej kategórie   prihlásený len jeden výrobok.

4.	Na základe hodnotiacich kritérií, ktoré sú uvedené v propozíciách súťaže, stanovia hodnotiace komisie poradie úspešnosti súťažných výrobkov v jednotlivých kategóriách. 

Článok 5
Ocenenie súťažných výrobkov žiakov

1.	„Cenu TOP výrobok“ udelí vyhlasovateľ súťaže na návrh  hodnotiacich komisií súťažnému výrobku, ktorý sa umiestnil na prvom mieste v každej kategórii. Zároveň žiak, ktorého výrobok sa umiestnil na prvom mieste v každej kategórii, získa od vyhlasovateľa súťaže vecnú cenu.

2.	Ak bol do príslušnej kategórie prihlásený len jeden súťažný výrobok, nemusí byť v tejto kategórii udelená „Cena TOP výrobok“.

3.	„Diplom TOP výrobok“ udelí vyhlasovateľ súťaže súťažnému výrobku, ktorý sa umiestnil na prvom mieste v poradí v každej kategórii. 

4.	Diplom sa udelí aj súťažnému výrobku, ktorý bol ako jediný prihlásený v príslušnej  kategórii, ak to odporučí hodnotiaca komisia. 

5.	Ďalšie ocenenia môžu udeliť súťažným výrobkom predstavitelia podnikateľskej sféry a zástupcovia profesijných komôr a združení.

Článok 6
Spôsob propagácie súťaže

 Propagácia súťaže sa uskutoční najmä:
1.	prostredníctvom listov v elektronickej forme, ktoré budú zaslané priamo na e-mailové adresy stredných  škôl, listov zaslaných poštou na adresu škôl a ich zriaďovateľov samosprávnych krajov,
2.	prostredníctvom tlačovej správy,

3.	prostredníctvom učiteľských webových portálov a učiteľských periodík,
4.	cez webové stránky platformy Ministerstva hospodárstva SR, Agrokomplexu – Výstavníctvo Nitra, samosprávnych krajov, 
5.	prostredníctvom regionálnej televízie,
6.	prostredníctvom Rozhlasu a televízie Slovenska.

Článok 7
Osobitné ustanovenie

1.	Vyhlasovateľ súťaže si v prípade, ak má k tomu vážne dôvody, vyhradzuje právo zmeniť pravidlá súťaže, ako aj právo súťaž odložiť, prerušiť alebo predčasne zrušiť.
2.	Súťažiaci zaslaním prihlášky do súťaže udeľuje vyhlasovateľovi súťaže výslovný súhlas s tým, že vyhlasovateľ je oprávnený za účelom propagácie súťaže použiť bezplatne meno, podobu výhercu, jeho súťažného výrobku, vyhotovovať záznamy z jeho výrobku a iné obrazové a zvukové záznamy výhercu a ďalej ich uverejňovať a šíriť v hromadných informačných prostriedkoch a propagačných materiáloch.

Článok 8
Záverečné ustanovenie

1.	Tento štatút je schválený vyhlasovateľom súťaže.
2.	Tento štatút je vyhotovený v dvoch exemplároch, ktoré sú uložené u vyhlasovateľa súťaže.
3.	Štatút je tiež zverejnený na www.mhsr.sk.
4.	Tento štatút nadobúda účinnosť dňom jeho podpísania.

V Bratislave dňa 27. januára 2015						

                                                                                                                          Pavol Pavlis
										       minister